KAPU KIA 7
Vekala yo Lufuluku!
1-3. Mu nkia pelezo twina yeto awonso? Aweyi o Yave kekutuvevolwela?
YINDULA vo tumbu kia pelezo ozengelo mu kuma kia diambu kuvangidi ko. Kuna ye mpila olenda vevokela ko. E vuvu kiaku kidimbukidi. Ke vena ye diambu olenda vanga ko. Kansi ekolo e vuvu kiaku kidimbukanga, omwene nsadisi una yo nkuma wa kuvevola. Usidi o nsilu wa kusadisa. Aweyi omona?
2 Yeto awonso mu pelezo ya lufwa twina. Kana nkutu nkia diambu tuvanga, katulendi tina lufwa ko. Kansi o Yave una yo nkuma wa kutuvevola muna lufwa. Osianga o nsilu vo “O lufwa luna vo i mbeni a nsuka, lufukiswa e mvimba.”—1 Korinto 15:26.
3 Yindula luvevoko okala lwau vava kilwanga e ntangwa ina kumona diaka wonga ko mu kuma kia lufwa! Yave ke katula kaka lufwa ko. Kansi ofula mpe awana bafwa. Yindula nluta dikutwasila. Yave osianga nsilu vo amafwa bevutuka zinga diaka. (Yesaya 26:19) Nkand’a Nzambi uyikilanga dio vo lufuluku.
VAVA TUFWILWANGA MUNTU TUZOLANGA
4. (a) Nki kilenda kutufiaulwisa vava tufwilwanga yitu yovo nkundi? (b) Aki nani bakala akundi a Yesu?
4 Vava tufwilwanga yitu yovo nkundi, diampasi dikalanga mu zizidila e ntantu ye kinsona. Tumonanga vo ke tuna ye lusadisu ko. Ke vena diambu ko tulenda vanga mu kumvutulwisa o moyo. Kansi, Nkand’a Nzambi ukutufiaulwisanga. (Tanga 2 Korinto 1:3, 4.) Yambula twabadika nona kimosi kisonganga e tima dia Yave yo Yesu dia fula mafwa. Vava Yesu kakala ova ntoto nkumbu miayingi wakingulanga Lazaro ye mpangi zandi zamakento, Maria yo Mareta. Yau atatu akundi ambote a Yesu bakala. Nkand’a Nzambi uvovanga vo: “Yesu wazolanga Mareta, Maria yo Lazaro.” Kansi, lumbu kimosi Lazaro wafwa.—Yoane 11:3-5.
5, 6. (a) Yesu adieyi kavanga vava kamona yitu ya Lazaro ye akundi andi badilanga? (b) Ekuma dinina dialufiaulwisu mu zaya una Yesu kamona mu kuma kia lufwa?
5 Yesu wayenda fiaulwisa Mareta yo Maria. Vava Mareta kawa vo Yesu mu kwiza kena, wayenda kunkika kuna mbazi a mbanza. Wayangalala vava kamona Yesu, kansi wavova vo: “Kele vo wakala vava, o mpangi ame nga kafwidi ko.” Mareta wayindula vo Yesu ntangwa kaviokesa. I bosi, Yesu wamona Maria wa nsanga Mareta wadilanga. Vava kamona e ntantu zau, Yesu mpe wamona e mpasi mu ntima yo dila. (Yoane 11:21, 33, 35) Yesu wamona e mpasi ye ntantu zitwasanga lufwa.
6 O zaya vo Yesu wamona ntantu mu kuma kia lufwa dikutufiaulwisanga. Yesu una nze Se diandi. (Yoane 14:9) Yave una yo nkuma wa katula lufwa yakwele mvu, ke kolo ko i diau kevanga.
“E LAZARO, NZA VAIKA!”
7, 8. Ekuma Mareta kazolela ko vo e tadi diakatulwa vana ziami kia Lazaro? Yesu adieyi kavanga?
7 Vava Yesu kalwaka vana nduka wazikilwa Lazaro, tadi diampwena diakala vana mwelo. Yesu wavova vo: “Nukatul’etadi.” Kansi Mareta kazola ko. E nitu a Lazaro “lumbu yà” yakala muna ziami. (Yoane 11:39) Mareta kazaya ko dina Yesu kazola vanga mu sadisa mpangi andi.
8 Yesu wavovesa Lazaro vo: “Nza vaika!” Dina Mareta yo Maria bamona kuna kwalanda, diasivi kikilu. “O muntu ona wafwa ovaikidi, o malu yo moko mandi mazingwa nlele.” (Yoane 11:43, 44) Lazaro wavutuka diaka zinga kumosi ye yitu yandi ye akundi. Bambimbakana, kunsimba yo mokena yandi. Ekwe sivi diampwena! Yesu wafula Lazaro.
“E DUMBELELE, IVOVESE VO, ‘TELAMA!’”
9, 10. (a) Nani wavana nkuma kwa Yesu wa fula wantu? (b) Ekuma tusansu twa lufuluku twinina o mfunu kwa yeto?
9 Nga Yesu mu nkuma wa yandi kibeni kafudila mafwa? Ve. Vitila kafula Lazaro, Yesu wasamba kwa Yave, i bosi Yave wamvana nkuma mu fula Lazaro. (Tanga Yoane 11:41, 42.) Lazaro ke yandi kaka ko wafulwa. Nkand’a Nzambi uyikanga mpe dumbelele kia mvu 12 ona wakala wayela. Yairo wa se diandi wadimbula e vuvu, wadodokela Yesu kansasula. E dumbelele i mwana mosi kaka kakala yandi. Ekolo kamokenanga yo Yesu, valwaka wantu yo kumvovesa vo: “O mwan’aku ankento ofwidi! Ekuma otokanesenanga Nlongi?” Kansi Yesu wavovesa Yairo vo: “Kumoni wonga ko: kwikila kaka, ovuluka kwandi.” I bosi, Yesu wayenda kumosi yo Yairo kuna nzo andi. Vava balwaka, Yesu wamona yo wá wantu badilanga. Wabavovesa vo: “Nuyambula o dila, kadi kafwidi ko, leka kaka kalele.” Nanga o ngudi yo se bakiyuvula kana adieyi Yesu kazola vova. Yesu wavovesa wantu awonso bavaika, i bosi walomba kwa ngudi yo se bakota muna suku dialekeswa dumbelele. Yesu wasimba koko kwandi yo kumvovesa vo: “E dumbelele, ivovese vo, ‘telama!’” Yindula kiese bamona mase mandi vava mwana kasikama vana vau yo yantika diata! Yesu wafula o mwan’au. (Maku 5:22-24, 35-42; Luka 8:49-56) Tuka muna lumbu kiakina, vava bamonanga mwan’au, basungamenanga dina Yave kavanga mu kuma kiau muna Yesu. *
10 Awana kafula Yesu, kuna kwalanda bafwa diaka. Kansi mana tutanganga mu kuma kia wantu awaya, mfunu mena kadi mekutuvananga e vuvu. Yave ozolele fula awana bafwa ye ovanga wo kikilu.
ADIEYI TULONGOKELE MUNA TUSANSU TWA LUFULUKU?
11. E sono kia Kimpovi 9:5 adieyi kitulongele mu kuma kia Lazaro?
11 Nkand’a Nzambi utoma kiesesanga vo awana bafwa “ke bazeye diambu ko.” O lufuluku lwa Lazaro lusonganga e ziku kia diambu diadi. (Kimpovi 9:5) Nze una Yesu kavova, Lazaro wakala nze yandi waleka tulu. (Yoane 11:11) Ekolo kakala muna ziami, kazaya diaka “diambu ko.”
12. Aweyi tuzayidi wo vo Lazaro wafuluka kikilu?
12 Vava Yesu kafula Lazaro, wantu ayingi bamona e sivi diadi. Kana nkutu mbeni zandi bazaya wo vo Yesu wavanga kikilu e sivi diadi. Lazaro moyo kakala, ediadi diasonga e ziku vo lufuluku lwavangama kikilu. (Yoane 11:47) Wantu ayingi bayenda kingula Lazaro, kuna kwalanda bayantika kwikila vo Yesu Nzambi kikilu wantuma. Mbeni za Yesu ke bayangalela dio ko, muna kuma kiaki, bazola vonda Yesu yo Lazaro.—Yoane. 11:53; 12:9-11.
13. Ekuma tulenda kadila ye ziku vo Yave ofula awana bafwa?
13 Yesu wavova vo “awonso bena muna ziami” befuluka. (Yoane 5:28) Ediadi disongele vo awonso bena muna nyindu a Yave bevutuka zinga diaka. Kansi, o Yave muna fula o wantu, kafwete sungamena mawonso mu kuma kia muntu. Nga olenda wo vanga kikilu? Elo, kadi vena ye ulolo wa ntetembwa kuna zulu. Nkand’a Nzambi uvovanga vo Yave ozeye e nkumbu a konso ntetembwa. (Tanga Yesaya 40:26.) Avo osungamenanga e nkumbu a konso ntetembwa, tuna ye ziku vo osungamena mawonso mu kuma kia awana kefula. Edi disundidi o mfunu, Yave wasema lekwa yawonso, tuzeye wo vo ovuidi nkuma wa fula awana bafwa.
14, 15. E mvovo mia Yobi adieyi mikutulonganga mu kuma kia lufuluku?
14 Yobi wa nkwa kwikizi wakwikilanga muna lufuluku. Wayuvula vo: ‘O muntu ovo ofwidi, ng’ozinga diaka?’ I bosi wavova kwa Yave: ‘Obokela yatambulwila: Osi’etima muna salu kia moko maku.’ Elo, Yobi wazaya wo vo Yave ovingilanga ye tima diawonso e ntangwa kefula awana bafwa.—Yobi 14:13-15.
15 Aweyi omonanga mu kuma kia vuvu kia lufuluku? Nanga olenda kiyuvula, ‘Adieyi tuvova mu kuma kia yitu ye akundi ame ana bafwa, nga besinga fuluka mpe?’ Dialufiaulwisu mu zaya vo Yave ozolele fula mafwa. Yambula twazaya dina Nkand’a Nzambi uvovanga mu kuma kia fulu bezingila ye aki nani besinga fulwa.
“BEWA NDING’ANDI YO VAIKA”
16. Nkia mpila zingu bekala kiau awana befuluka yo zingila ova ntoto?
16 Awana bafulwa kuna nz’ankulu, bavutuka diaka zinga kumosi ye akundi ye yitu yau ova ntoto. Ediadi i diau mpe divangama kuna sentu, kansi lufuluku lwalu lusunda o wete. Ekuma? E kuma kadi, awana befuluka ova ntoto bekala ye lau dia zinga yakwele mvu ke besinga fwa diaka ko. Bezingila mu nza yaswaswana ye nza tuzingilanga o unu. Ke vekala diaka vita ko yovo umpumbulu ngatu mayela.
17. Aki nani besinga fulwa?
17 Aki nani besinga fulwa? Yesu wavova vo: “Awonso bena muna ziami bewa nding’andi yo vaika.” (Yoane 5:28, 29) Muna Lusengomono 20:13, tutanganga vo: “O kalunga ovaikisi mafwa mena mo, o lufwa ye Ziami yivaikisi mafwa mena mo.” Elo, ulolo wa wantu bevutuka zinga diaka. Paulu wa ntumwa mpe wavova vo “vekala yo lufuluku lwa ansongi ye awana balembi songa.” (Tanga Mavangu 24:15.) Ediadi aweyi disongele?
18. Aki nani i “asongi” ana befuluka?
18 Awana beyikilwanga vo “asongi” i selo yakwikizi ya Yave ana bazinga vitila Yesu keza ova nza. O wantu nze Noa, Abarayama, Sara, Mose, Rutu, Esete befuluka yo zingila ova ntoto. Olenda tanga tusansu mu kuma kia akala ye akento awaya muna kapu kia 11 kia nkanda Ayibere. Adieyi tuvova mu kuma kia selo ya kwikizi ya Yave befwanga mu lumbu yeto? Oyau mpe “asongi,” muna kuma kiaki befuluka.
19. Aki nani i awana “balembi songa”? Nkia lau kekubavana o Yave?
19 Awana “balembi songa” i ulolo wa wantu ana bafwa lembi zaya Yave. Kana una vo bafwa, Yave kabavilakana ko. Yave okubafula yo kubavana e lau dia longoka mu kuma kiandi yo kunsadila.
20. Aweyi tuzayidi wo vo ke wantu awonso ko befuluka?
20 Nga diadi disongele vo awonso bafwa besinga fuluka? Ve. Yesu wavova vo akaka ke befuluka ko. (Luka 12:5) Nani obaka nzengo za awana befuluka ye awana ke befuluka ko? Yave i mfundisi ansuka, kansi wavana mpe wisa kwa Yesu kia fundisa “awana ben’o moyo ye mafwa.” (Mavangu 10:42) Konso muntu una vo kimpumbulu olembi soba, ke fuluka ko.—Tala e Mvovo Misasilu 19.
LUFULUKU LWA AWANA BEKWENDA KUNA ZULU
21, 22. (a) O fuluka mu kwenda zingila kuna zulu aweyi disongele? (b) Nani i muntu antete wafuluka mu kwenda zingila kuna zulu?
21 Nkand’a Nzambi ukutuzayisanga vo akaka kuna zulu bezingila. Vava muntu kefulukanga mu kwenda zingila kuna zulu, ke fulukanga ye nitu a kinsuni ko, nitu a kimwanda kefulukanga yau.
22 Yesu i muntu antete wafulwa mu kwenda zingila kuna zulu. (Yoane 3:13) Vava vavioka lumbu tatu tuka Yesu kavondelwa, Yave wamfula. (Nkunga 16:10; Mavangu 13:34, 35) Yesu kafuluka ye nitu a kinsuni ko. Petelo wa ntumwa wasasila vo Yesu “wavondelwa muna nitu, kansi wavewa o moyo muna mwanda.” (1 Petelo 3:18) Yesu wavutuka diak’o zinga se muntu a kimwanda. (1 Korinto 15:3-6) Kansi Nkand’a Nzambi uvovanga vo ke yandi kaka ko ofulwa ye nitu a kimwanda.
23, 24. Aki nani Yesu kayikila vo “finkambi-kambi”? Wantu kwa bena?
23 Vitila lufwa lwandi, Yesu wavovesa alandi andi akwikizi vo: “Kwenda ikwenda yanukubikil’e fulu.” (Yoane 14:2) Ediadi disongele vo akaka muna alandi andi befulwa mu kwenda zinga yandi kuna zulu. Wantu kwa bena? Yesu wavova vo lutangu lwakete, i sia vo, “finkambi-kambi.” (Luka 12:32) Yoane wa ntumwa wayika lutangu lwasikididi vava kamona Yesu “otelamene [kuna zulu] vana mongo a Zione, ana bena yandi, 144.000.”—Lusengomono 14:1.
24 Nkia ntangwa 144.000 ma Akristu befulwa? Nkand’a Nzambi uvovanga vo ediadi divangama vava Kristu keyantika yala kuna zulu. (1 Korinto 15:23) Mu kolo kiaki tuzingilanga. Ndonga muna 144.000 befulwanga mu kwenda kuna zulu. Awana bakinu ova ntoto mu lumbu yeto, avo bafwidi, befulwanga vana vau mu kwenda zingila kuna zulu. Kansi, wantu ayingi, o lufuluku lwau kuna sentu lukala, mu zingila muna Paradiso ova ntoto.
25. Adieyi tulongoka muna kapu kilanda?
25 Fioti fisidi, Yave ovevola wantu awonso muna lufwa. O lufwa ke lukala diaka ko. (Tanga Yesaya 25:8.) Awana bekwenda kuna zulu, nkia salu bekwenda sala? Nkand’a Nzambi uvovanga vo beyala kumosi yo Yesu muna Kintinu. Tulongoka mayingi mu kuma kia Kintinu kiaki muna kapu kilanda.
^ tini. 9 Muna tusansu twakaka twa Nkand’a Nzambi, tutanganga mu kuma kia lufuluku lwa aleke ye ambuta, akala ye akento, Aneyisaele ye anzenza. Olenda tanga tusansu twatu muna 1 Ntinu 17:17-24; 2 Ntinu 4:32-37; 13:20, 21; Matai 28:5-7; Luka 7:11-17; 8:40-56; Mavangu 9:36-42; 20:7-12.
Yave wasola 144.000 ma wantu mu kwanda zingila kuna zulu.
mri_Latn kon_Latn cjk_Latn kon_Latn kon_Latn kon_Latn bem_Latn kon_Latn kon_Latn cjk_Latn kon_Latn kon_Latn luo_Latn tso_Latn tso_Latn kon_Latn uzn_Latn bem_Latn kon_Latn kon_Latn kon_Latn kmb_Latn kon_Latn tso_Latn kon_Latn sna_Latn kon_Latn kmb_Latn kon_Latn kmb_Latn kon_Latn kon_Latn kon_Latn wol_Latn kon_Latn mri_Latn kon_Latn sna_Latn kon_Latn tso_Latn kon_Latn kon_Latn kon_Latn kon_Latn kon_Latn bem_Latn kon_Latn kon_Latn kon_Latn kon_Latn kon_Latn kon_Latn